'Bokke het nie spelbrekers,' sê Haan | Netwerk24
Die Springbokke beskik nie oor wedstrydwenners nie, wat beteken dat Frankryk hulle Saterdag in Parys kan klop, sê Yoann Huget, veelsydige agterspeler van die Hane.
Mathieu Bastareaud, senter van Frankryk. Foto: Getty Images
Huget (31) het die Hane reeds in meer as 50 toetse verteenwoordig en het luidens AFP en thesouthafrican.com dié stelling in die aanloop tot die naweek se toets tussen die twee rugbynasies gemaak.
"Die Suid-Afrikaners en Engelse het nie 'n Teddy (Thomas, vleuel), Basta (Mathieu Bastareaud, senter) of 'n Max (Maxime Médard, heelagter) wat in staat is om 'n verskil in die wedstryd te maak nie.
"Ons moet selfvertroue put uit ons sterk punte. As ons dit doen, sal ons die verlangde resultate kry," sê Huget.
"Om 'n oorwinning te behaal sal 'n reuse-inspuiting vir die span en sy bestuur wees. Dit sal die spelers entoesiasties maak as ons 'n groot span kan wen."
Arthur Iturria, wat as flank vir Saterdag se toets gekies is, sê 'n oorwinning vir die Hane is ononderhandelbaar.
"Ons moet wen, ons het goeie spelers en 'n goeie stelsel. As ons al die bestanddele op dieselfde tyd saamvoeg, is daar geen rede hoekom ons nie met die beste spanne in die wêreld kan saamgesels nie. Ek hoop dit is Saterdag die geval," sê Iturria.
Frankryk, wat vanjaar twee toetse in die Sesnasiesreeks gewen het, se laaste oorwinning oor die Bokke was in 2009 in Toulouse, toe hy met 20-13 gewen het. – Sportredaksie